Det er en gigantisk hårdknude i lønforhandlingerne, der er årsagen til den langvarrige strejke. Parterne har mødtes en god snes gange uden resultat, og Arbejdsretten skruede tidligere på ugen op for den bod de ansatte var blevet pålagt for den overenskomststridige arbejdsnedlæggelse. Nu er de ansatte altså gået i arbejde. - Vi har genoptaget arbejdet og normaliseret forholdene. Nu har medarbejderne givet deres standpunkt til kende, og der er tro på en forhandlingsløsning på konflikten. Der skal nu forhandles - forhåbentlig i næste uge - med deltagelse af organisationerne, siger tillidsrepræsentant for 3F'erne Michael Sanderson. Direktør Per Thy Sørensen, der tidligere, overfor TV2/Nord, har betegnet strejken som en katastrofe for Dania, er glad for, at medarbejderne igen fyrer op under smeltediglerne. - Så kan vi komme videre med lønforhandlingerne. Jeg tror på, at vi finder en løsning. Vi skal finde en løsning, understreger Per Thy Sørensen.

Referat:
De strejkende på Jernstøberiet Dania i Aars har fredag genoptaget arbejdet. Det skriver Fagbladet 3F.